Kanne 29.10.2019 – Basaglia v. komissio
(asia T-727/19)
Oikeudenkäyntikieli: italia
Asianosaiset
Kantaja: Giorgio Basaglia (Milano, Italia) (edustaja: asianajaja G. Balossi)
Vastaaja: Euroopan komissio
Vaatimukset
Kantaja vaatii unionin yleistä tuomioistuinta kumoamaan Euroopan komission asetuksen (EY) N:o 1049/2001 täytäntöönpanosäännösten 4 artiklan nojalla 4.9.2019 antaman päätöksen C(2019) 6474 final.
Oikeudelliset perusteet ja pääasialliset perustelut
Käsiteltävä kanne on nostettu komission päätöksestä evätä oikeus saada tutustua tiettyihin kantajan pyytämiin asiakirjoihin, jotka koskevat tiettyjä hankkeita, jotka toteutettiin osittain yhteisön rahoituksella ja joita koskeva menettely on vireillä syyttäjäviranomaisessa Tribunale di Milanossa.
Kanteensa tueksi kantaja esittää neljä perustetta:
Ensimmäinen peruste, joka koskee alkuperäisen hakemuksen soveltamisalan yksipuolista supistamista ja riittämättömiä perusteluja. Kantaja väittää tämän osalta seuraavaa:
käsiteltävässä asiassa ei ole olemassa minkäänlaisia poikkeuksellisia olosuhteita, joiden perusteella olisi oikeutettua rajoittaa oikeutta saada tutustua pyydettyihin asiakirjoihin ja siis yksilön puolustautumisoikeuksia rikosoikeudenkäynnissä, jossa tämä on jäsenvaltiossa vastaajana
työmäärä pyydettyjen asiakirjojen jäljennösten toimittamiseksi ei ole suhteeton tällaiseen intressiin nähden
riidanalaisessa päätöksessä mainittu oikeuskäytäntö on tehoton ja
päätöksessä ei vertailla asianmukaisesti asianosaisten intressejä.
Toinen peruste, joka koskee yksityiselämän ja yksilön koskemattomuuden suojaa. Kantaja väittää tämän osalta seuraavaa:
päätöksessä ei vertailla asianmukaisesti asianosaisten intressejä
päätöksessä tehdään virheellisesti päätelmä siitä, että ylivoimaista yleistä etua pyydettyjen tietojen julkaisemiseen ei ole
kantajan esittämät pyynnöt ovat oikeassa suhteessa suojattuun intressiin nähden.
Kolmas peruste, joka koskee luonnollisen henkilön tai oikeushenkilön kaupallisten etujen suojaa. Kantaja väittää tämän osalta seuraavaa:
riidanalaisessa päätöksessä ei huomioida sitä, että pyydetyt asiakirjat koskevat hyvin vanhoja ja jo päättyneitä yhteisön hankkeita, minkä vuoksi kaupallisten etujen suojaa koskeva oikeus on väistämättä heikompi ja heikompi ja
päätöksessä ei vertailla asianmukaisesti asianosaisten intressejä.
Neljäs peruste, joka koskee yleisen edun puuttumista
Kantaja väittää tämän osalta, että riidanalaisessa päätöksessä on virhe, kun siinä ei katsota, että totuuden selvittäminen jäsenvaltiossa käytävässä rikosoikeudenkäynnissä on ilmeisellä tavalla yleisen edun mukaista.
____________